ועדת המשנה לעניין שנת שמיטה, כנסת 17, פרוטוקול מספר 1, 2007-05-29 14:00

דוד טל: אני מתכבד לפתוח ישיבת ועדת המשנה של ועדת הכספים לעניין שנת שמיטה.

דוד טל: הזמנו את ידידנו השר הרב יצחק כהן שרוצה להתנצל על איחורו.

יצחק כהן: זה דבר שלא היה תלוי בי.

יצחק כהן: גם הצוות שלי בדרך לפה.

דוד טל: אדוני השר, קיבלנו את ההתנצלות.

דוד טל: תקן אותי היכן שאני טועה אם אטעה, אך אני מבין שלצורך עניין שנת השמיטה הוקצו 103 מליון שקל והוקמה ועדה שיש לנו את שמות חבריה.

דוד טל: איך משרד הדתות נערך, אם הוא נערך?

דוד טל: קיבלנו מהרבנות הראשית איזה שהוא נייר מהרב זאב וייטמן שאומר שהוא לא יודע איך הפרוצדורה צריכה להיות ואיך יעברו הכספים.

דוד טל: הוא רוצה שהכסף יעבור לרבנות הראשית.

יצחק כהן: איזו חוצפה.

יצחק כהן: יש גבול לכל דבר.

יצחק כהן: זו חוצפה שאין כדוגמתה.

דוד טל: הרב כהן, תכף אתן לך רשות לדבר ותאמר כל אשר בלבך.

יצחק כהן: זה כמו, במחילה, שאפרים אנטמן, ידידי היקר, יכתוב מכתב לוועדת הכספים שיש קושי מסויים בתקציב הבלניות והוא מבקש משהו.

יצחק כהן: זה לא ייאמן.

דוד טל: בהחלטת הממשלה מופיעים סעיפי תקצוב שונים: (א) הרבנות הראשית - טיפול על-פי "היתר המכירה" - 7 מליוני שקלים; (ב) "אוצר בית הדין" - 10 מליון שקל; (ג) תמיכה בחקלאים שומרי שמיטה (השבתת משקים) - 30 מליון שקל; (ד) תמיכה במגדלי החיטה - 18 מליון שקל, (ה) תמיכה במשתלות עצי פרי - 15 מליון שקל; (ו) מימון פער הוצאות איסום של "השנה השישית" - 4 מליוני שקלים; (ז) תמיכה בהקמת בתי-צמיחה במגזר הלא-יהודי - 6 מליוני שקלים; (ח) תמיכה בהסבת בתי-צמיחה למצע מנותק במגזר היהודי - 13 מליון שקל.

דוד טל: בסך-הכל מדובר על 103 מליון שקל.

דוד טל: אשמח לשמוע אם השר הצליח אולי להגדיל זאת במליון או בשני מליונים.

יצחק כהן: לא הצלחנו להגדיל זאת.

יצחק כהן: אני חושב שהמספרים האלה היו תוצאה של עבודה משותפת עם משרד החקלאות, וירחיבו על כך אחר כך מר ירחמיאל גולדין ומרכז הוועדה מר צבי אלון.

ראובן ריבלין: האם התקציב הוא ממשרד החקלאות בהעברה למשרד הדתות?

ראובן ריבלין: איפה מופיע הסעיף התקציבי?

יצחק כהן: לא.

דוד טל: רובו מגיע ממשרד החקלאות.

יצחק כהן: רובו ממשרד החקלאות, וחלק מסויים שקשור לרבנות הראשית זה דרך הרשות הארצית לשירותי דת.

יצחק כהן: המספרים האלה הם תוצאה של עבודה משותפת עם הצוותים של משרד החקלאות, ואנשי המשרד ירחיבו על כך.

יצחק כהן: אני כבר אומר, שבתוך התקציב הזה, בקטע של תמיכה בחקלאים שומרי שמיטה - 30 מליון שקל - יש גם קטע לכוללי שמיטה.

יצחק כהן: חלק מהתקציב מיועד גם למשביתי שדות שהולכים ללמוד בשנת השמיטה.

דוד טל: האם התקציב הזה נעשה בשיתוף עם משרד הדתות?

יצחק כהן: יש ועדה שהוקמה של משרד הדתות ומשרד החקלאות, ובראשה עומד מר צבי אלון.

דובר: האם יש לך את החומר?

דוד טל: לא.

דוד טל: קיבלתי זאת רק עכשיו.

יצחק כהן: האנשים מהמשרד הצליחו להגיע לישיבה: ישראל פת - יועץ משפטי של המשרד, וכן יצחק ישי ואביגדור אוחנה.

ראובן ריבלין: אני חדש בוועדה, ואני רוצה להבין.

ראובן ריבלין: יש סעיף תקציבי שהוא בתקציב משרד החקלאות על עניין זה, והשרים הממונים על ביצוע הסעיף התקציבי הם השר במשרד ראש הממשלה - שהוא לשעבר שר הדתות, והוא תמיד יצחק כהן, אם כי אנו מקווים שהוא יהיה שר והשר לענייני דתות - ושר החקלאות.

דוד טל: חבר הכנסת ריבלין, האם שאלתך היא: האומנם?

ראובן ריבלין: אנו יושבים פה מול שר שהוא השר הממונה מטעם הממשלה על ביצוע הסעיף התקציבי, למרות שבאופן פורמלי הסעיף התקציבי הוא במשרד החקלאות.

דוד טל: נכון.

יצחק כהן: הממונים על ביצוע הסעיפים האלה הם שר החקלאות ואנוכי.

יצחק כהן: לצורך העניין יש ועדה שהיא צוות ההיגוי, והיא ועדה משותפת.

דוד טל: היא משותפת עם כל הגורמים: תקציבים, רבנות וכו'.

יצחק כהן: אם תרצו את שמות חברי הוועדה--

דוד טל: --יש אותם אצל מנהלת הוועדה, והיא תיתן לכם אותו.

יצחק כהן: זו שאלה חשובה מאד.

יצחק כהן: חברי הוועדה הם: יושב ראש הוועדה הוא מר צבי אלון - סמנכ"ל בכיר לסחר חוץ במשרד החקלאות, מר ירחמיאל גולדין - יועץ משרד החקלאות שגוייס לצורך המשימה, ואני מקווה שנגייס אותו לעוד הרבה שמיטות ויזכה לכמה יובלות, הגברת תניב רופא - סגן מנהלת הרשות לתכנון, משרד החקלאות, הגברת גלית פלצור - רפרנטית חקלאות, אגף התקציבים במשרד האוצר.

יצחק כהן: הרן לבאות, אני מבין שאתה בא בשמה כרגע.

הרן לבאות: כן.

יצחק כהן: כמו כן, חבר בוועדה הרב אברהם יוסף, רבה של חולון - נציג הרבנות הראשית.

דוד טל: הרב הממונה על היתרי מכירה.

יצחק כהן: על הכל, ולא רק היתרי מכירה.

אברהם יוסף: לא.

אברהם יוסף: כבר היום בישיבה הגדרנו את התפקידים.

אברהם יוסף: הוא אחראי על אוצר בית-דין, ואני אחראי על היתר מכירה.

יצחק כהן: לא ידעתי מזה.

אברהם יוסף: היום הסתיימה הישיבה ב-12:30, ובה חילקנו בינינו את העבודה בצורה מסודרת.

אברהם יוסף: הוא אחראי על אוצר בית דין, ואני אחראי על היתר מכירה.

ישראל פת: מי זה "הוא"?

ישראל פת: הרב וייטמן?

אברהם יוסף: כן.

יצחק כהן: כמו כן, חברים בוועדה: מר שמעון אנטמן - ממ"ר מטעים במשרד החקלאות, גברת אריאלה פלונסקי - מרכזת בכירה ייצור לשוק המקומי במשרד החקלאות, מר צבי כהן - מנהל תחום ייבוא במשרד החקלאות, מר יוחנן שליין - ממשרד החקלאות, עורך-הדין גיל להב - יועץ משפטי במשרד החקלאות.

יצחק כהן: מאצלנו חברים: עורך-הדין ישראל פת - יועץ משפטי ברשות ארצית לשירותי הדת, מר אלי זר - ראש ענף מבני דת, שמיטה ועירובין ברשות הארצית לשירותי הדת, מר אפרים אנטמן - רכז בכיר ברשות הארצית לשירות הדת, ומר ולדימיר סברדלוב - מהחשבות ברשות הארצית לשירותי הדת.

יצחק כהן: זהו הצוות המשותף.

יצחק כהן: אבקש ממר צבי אלון לתת סקירה קצרה על כל הפרוייקט המשותף.

צבי אלון: ראשית, אנו לוקחים זאת בדחילו ורחימו לא רק בגלל חשיבות העניין אלא גם בגלל גובה הסכום.

צבי אלון: אנו נקיים מחר ישיבה ראשונה של הוועדה, של צוות המשותף, ששני השרים הקימו.

דוד טל: האם היא אמורה לקבוע את הקריטריונים או שאתם נערכים בכלל באופן כללי?

צבי אלון: על-פי החלטת הממשלה, הצוות הזה צריך להכין את הקריטריונים לשימוש בתקציב.

דוד טל: האם אדוני היה חבר בצוות הזה גם בשמיטה הקודמת?

צבי אלון: כן.

דוד טל: האם אנו אמורים או אתם אמורים לפעול, על-פי הקריטריונים הקודמים, פחות או יותר?

דוד טל: האם הבסיס יהיה אותו בסיס?

צבי אלון: אני חושב, שפה הרחיבו את זה יותר.

צבי אלון: לגבי זה, מר גולדין יוכל לתת לך כמה מלים אחר כך.

יצחק וקנין: השנה אנו השגנו תקציב הרבה יותר גדול.

צבי אלון: אנו נתכנס מחר, ואנו כבר מרגישים את עצמנו באיחור.

צבי אלון: יש עוד ארבעה חודשים בהם יש מה להתכונן, ויש הרבה מה להתכונן.

צבי אלון: אני חושב ששני השרים העבירו לנו מסר שצריך לעשות מאמצים לראות איך החקלאים יכולים, על-פי כללי השמיטה, בכל אופן לעשות את מה שניתן לעשות במהלך השנה השישית שממנה נשאר לנו פחות מחצי שנה.

צבי אלון: אחרי זה גם נצטרך לעסוק בזה.

ירחמיאל גולדין: זה גם לגבי הצרכנים.

צבי אלון: מדובר על כל התיאומים שוועדות השמיטה צריכות לעשות.

דוד טל: מתי אתה סבור שתסיימו את כל מלאכת ההיערכות שלכם כדי שנוכל להזמינכם לכאן כדי לשמוע מכם איך אתם נערכתם נכון?

דוד טל: האם תסיימו תוך חודש?

צבי אלון: מכסימום חודש.

צבי אלון: אם בעוד חודש לא יהיו לנו קריטריונים, לא צריך אותנו.

צבי אלון: אני אומר: שלושה שבועות.

דוד טל: נקבע לעוד שלושה שבועות.

דוד טל: מנהלת הוועדה, מהיום לעוד שלושה שבועות יש לקבוע דיון נוסף בתיאום עם שר הדתות והחקלאות שיהיה אחראי על השמיטה בכל הכיוונים, ואנו נקבל עדכונים.

יצחק כהן: יש לזמן גם את שר החקלאות.

דוד טל: נזמן גם את שר החקלאות.

דוד טל: נקבל עדכון לגבי היערכות הוועדה הזאת, ונִראה את הקריטריונים שאתם רוצים להחיל אותם.

ניסן סלומינסקי: קריטריונים לְמה?

דובר: לגבי שימוש בתקציב.

דוד טל: המתנו לאדוני ודחינו את הישיבה עד שתגיע.

דוד טל: עוזרך המצויין אמר שתאחר קצת.

ראובן ריבלין: האם התקציב בשנת השמיטה האחרונה שהיתה היה כ-64 מליון שקל?

ירחמיאל גולדין: לתקציב הזה היו כמה שלבים.

ירחמיאל גולדין: התקציב עליו הוחלט בתחילה היה 15 מליון שקל, ואחר כך בדיעבד הוסיפו כל מיני תוספות והוא הגיע ל-34 מליון שקל.

ראובן ריבלין: זה היה בסיס התקציב.

ירחמיאל גולדין: זה היה התקציב.

ירחמיאל גולדין: זה לא בסיס ולא לא-בסיס.

ירחמיאל גולדין: התקציב היה 15 מליון שקל, והיות והוצאות בית-דין שהיו אז היו בהפסד גדול ורצו קצת לעזור והם גם לא הצליחו לשלם לחקלאים עבור התוצרת, אז בדיעבד היה עוד איזה שהוא תקציב.

ירחמיאל גולדין: גם לנושא החיטה, שהיתה אז בהפסד גדול, מצאו איזה שהוא תקציב לעזור.

יצחק וקנין: אבל, זה לא היה תקציב גדול.

ראובן ריבלין: זה תקציב של 18 מליון.

ירחמיאל גולדין: אז זה לא היה 18 מליון שקל.

ירחמיאל גולדין: אני אומר מה היה אז.

ירחמיאל גולדין: הכל ביחד היה 34 מליון שקל.

ראובן ריבלין: האם זה היה כך בשמיטה האחרונה, בשנת התשס"א?

יצחק כהן: כן.

ראובן ריבלין: בשנת התשס"א זה היה 30 מליון שקל, וכל זה זה לא רק עדכון אלא תוספות והרחבה.

דוד טל: מה שהיה בשמיטה הקודמת לא השביע כלום.

ניסן סלומינסקי: האם מה שהיה 30 מליון שקל היום זה 103 מליון שקל?

ירחמיאל גולדין: כן.

ירחמיאל גולדין: יש גם תוספת סעיפים, ואלה לא בדיוק אותם הסעיפים.

ראובן ריבלין: יש תוספת סעיפים.

ראובן ריבלין: כרגע התקציב על פירוטו הוא התקציב לפי--

דוד טל: --הפירוט הזה.

ראובן ריבלין: --שמונה ענפים.

אמנון כהן: הסעיפים שנמצאים היום לא היו בתוך ה-36 מליון שקל.

אמנון כהן: כך זה יצא.

אמנון כהן: פשוט כל מה שקשור לשמיטה הכניסו.

ראובן ריבלין: אנו מדברים לגבי הוועדה הזאת.

יצחק כהן: הערה חשובה נוספת - מר גולדין אמר, שסך-הכל מה שהיה נושא שמיטה שהיה 30 מליון שקל היום זה 103 מליון שקל.

יצחק כהן: זה חשוב.

ראובן ריבלין: זה היה 30 מליון שקל, והיום זה 103 מליון שקל.

ראובן ריבלין: תעשה עדכון של שבע שנים, כשבאמצע היתה לנו אינפלציה ב-2001 וב-2002.

ראובן ריבלין: אבל, אין כל ספק שזה פי שניים.

ראובן ריבלין: האם הסעיף של 103 מליון שקל מחוייב בפירוט וכל אחד מהפירוטים בא כאן הוא מיועד במשק סגור לאותו ענף?

ירחמיאל גולדין: ניתן להעביר מסעיף לסעיף.

יצחק כהן: בהחלטת הממשלה כתוב, שאפשר להעביר מסעיף לסעיף.

דוד טל: וזאת, אם הוועדה תמצא לנכון.

דוד טל: נניח למשל - אני סתם אומר דוגמא - שבהיתר מכירה צריך להגדיל זאת מ-7 מליוני שקלים ל-10 מליון שקל, ונצטרך להוריד 3 מליוני שקלים ממקום אחר.

ראובן ריבלין: כבוד היושב-ראש, הבנתי את הנאמר בנייר ואני שואל שאלות.

ראובן ריבלין: כתוב שאפשר להעביר ממקום למקום.

ראובן ריבלין: באת ואמרת לנו שתמיכה במגדלי חיטה היא איזה שהוא סעיף שהתווסף לעניין הזה משום שלא היה מספיק כסף לתשלום פיצויים.

יצחק כהן: הוא תוגבר.

ראובן ריבלין: אם אנו היום, נניח, רואים שלעצי פרי חסר, האם אנו יכולים להעביר מהחיטה לעצי פרי?

צבי אלון: כן.

ניסן סלומינסקי: אבל, כמו שאתה רואה ששם חסר, אתה יודע שגם פה חסר.

ראובן ריבלין: יש כאן סתירה מיניה וביה.

ראובן ריבלין: הבעיה היא שיש כספים ייעודיים שמופיעים בסעיף מסויים, ולאחר מכן יש הערה גורפת האומרת שאפשר להעביר מסעיף לסעיף.

ראובן ריבלין: העברה מסעיף לסעיף היא רק באישור ועדה זו.

ראובן ריבלין: זה חשוב.

דוד טל: ודאי.

דוד טל: זה רק באישור ועדה זו.

דוד טל: אדוני לימד אותי שהכנסת מפקחת על עבודת הרשות המבצעת.

דוד טל: אני מוכרח להעיר ולומר מלה טובה לשר הדתות.

דוד טל: אני מניח שרוב העבודה להגדיל את התקציב הזה - ולא כפי שחבר-הכנסת ריבלין אמר הוא תורה למד וגם חשבון הוא יודע, אבל יש כאלה שתורה למדו וחשבון לא יודעים - הוא הגדיל את התקציב פי שלושה נומינלית.

יצחק כהן: יחד עם שר החקלאות.

ראובן ריבלין: זה נומינלי.

ראובן ריבלין: בכל זאת עברו שבע שנים.

ראובן ריבלין: תשאלו את יעקב כמה זמן זה שבע שנים.

דוד טל: נכון, הוא יודע זאת גם.

דוד טל: ישר כוח, ואני מקווה שעוד מעט נציג אגף התקציבים אולי יבשר לנו עוד איזו שהיא בשורה טובה.

אמנון כהן: במידה ויצטרכו עוד סכום מסויים, הוא יכול להוסיף.

ניסן סלומינסקי: יש לי שאלה ובקשה.

ניסן סלומינסקי: שאלה - האם אותם גופים שעוסקים בנושא השמיטה, שהם המומחים, שהם מתדרכים וכו', מתוקצבים באיזו שהיא דרך גם דרך הסעיף הזה?

ניסן סלומינסקי: לולא הם, אינני בטוח שהיינו יודעים מה לעשות או איך לעשות בשמיטה.

ניסן סלומינסקי: האם הם גם פה, בתוך הסעיפים?

דוד טל: בישיבה הזאת לא התכוונתי להזמין אף אחד מהגופים החיצוניים.

דוד טל: אני מתכוון בישיבות הבאות להזמין את כל הגופים שידועים לנו בכל אופן שעסקו בדבר הזה כדי שיאמרו את דעתם.

דוד טל: יכול להיות שהם יאירו לנו פן כזה או פן אחר.

דוד טל: בישיבה הזאת ביקשנו רק דיווח מהשר כדי לדעת מתי הוועדה הזאת נערכת.

יצחק כהן: תשובה לשאלת חבר-הכנסת סלומינסקי: כן, זה מופיע בסעיף ב' בהחלטת הממשלה.

ניסן סלומינסקי: אם כך, בסעיף ב' אפשר להכניס את המכונים.

יצחק כהן: כן, הם נמצאים שם, אבל כמובן שזה לפי תבחינים שהוועדה תקבע ובהתאם להחלטה.

ניסן סלומינסקי: הערה - ראשית, אני חושב שבשם הוועדה אנו אומרים ישר-כוח לשר יצחק כהן ולשר החקלאות.

ניסן סלומינסקי: שנית, אנו מטילים עליהם לפעול להגדיל את התקציב כדי שאפשר יהיה להעביר את שנת ההכנות, השנה השישית, את השנה השביעית והשנה השמינית בצורה יותר מכובדת.

ניסן סלומינסקי: אנו מטילים עליהם לעשות עוד מאמץ.

דוד טל: נציג אגף התקציבים, הרן לבאות, בבקשה.

הרן לבאות: אני רק רוצה להעיר מאיפה בא סעיף 3 לאפשר העברה מסעיף לסעיף, גם כדי שתנוח דעתו של חבר-הכנסת ריבלין.

הרן לבאות: כמעט כל הסכומים שמופיעים פה הם תחת הנחות נבואיות: מה יהיה מחיר החיטה למספוא?

הרן לבאות: מה יהיו הפערים?

הרן לבאות: זה אומר שהלכה למעשה תחת התבחינים יכול להיות שלא נוציא אפילו גרוש בסעיף ד', ואז צריך שתהיה לנו האפשרות להעביר לסעיף שבו נכנסנו לגרעון.

ראובן ריבלין: אז זה לא מתבטא ולא עובר לרזרבה אלא מסעיף לסעיף.

דוד טל: אז, נעביר זאת מסעיף לסעיף.

משה גפני: אני, כמובן, מברך את השר במשרד ראש הממשלה.

משה גפני: אדוני השר, אני רוצה לברך אותך על החלטת הממשלה שהיא החלטת ממשלה חשובה מאד.

משה גפני: זו החלטת ממשלה שאני רואה בה החלטת ממשלה חשובה.

ראובן ריבלין: אבקש להוסיף, שגם הרב ליצמן ביקש לברך אותך.

משה גפני: אני רוצה לציין, שאף על-פי שאני באופוזיציה, למחרת, כשהגיע אי-אמון למליאת הכנסת, לא הצבעתי אי-אמון כי ראיתי בהחלטה הזאת החלטה שאני מאד מזדהה איתה.

משה גפני: אני חושב שהיא החלטה אידיאולוגית חשובה, ואני מברך אותך על הנושא הזה.

יצחק כהן: תשגר גם ברכה לשר החקלאות.

משה גפני: אני אמרתי גם לשר החקלאות אך לא בפורום הזה, וגם לך אמרתי זאת בארבע עיניים.

משה גפני: אני חושב שזו החלטה חשובה מאד.

משה גפני: מה שאמר נציג האוצר נכון; יש פה סעיפים שיכול להיות שכלל לא ישתמשו בהם.

משה גפני: אי-אפשר לדעת מראש מה בדיוק תהיינה ההוצאות הכספיות בכל סעיף וסעיף.

משה גפני: אני חייב לציין שיהודים רבים בארץ ובעולם בכל שמיטה תורמים כסף לחקלאים שומרי שמיטה, והכל נעשה בתיאום עם המשרד; אין מצב שחקלאי יקבל גם תמיכה ממשלתית וגם תרומה.

משה גפני: זה נעשה כדי שלא יהיה מצב שבסופו של דבר הוא עושה סתם רווחים שאינם קשורים לשנת השמיטה.

משה גפני: על כל פנים, כפי שאמרתי, יהודים רבים בארץ ובעולם תורמים לעניין הזה.

משה גפני: אדוני השר, בוועדה שהוקמה לצורך הנושא הזה של קריטריונים, האם לא היה מן הראוי שיהיו שם נציג או נציגים של החקלאים עצמם, כלומר גם מהגופים או הארגונים - לאו דווקא מה שאמר חבר-הכנסת ניסן סלומינסקי על הגופים המדריכים, אלא גם אנשי מקצוע שעוסקים בעניין הזה כבר הרבה זמן, שיהיו שם נציגים של החקלאים שהם גם חלק מהעניין?

דוד טל: הוועדה הזאת תהפוך בסוף למליאה.

משה גפני: לא.

יצחק כהן: יש תשובה משפטית לעניין.

יצחק כהן: בוועדה הזאת יכולים להיות רק עובדי מדינה.

דוד טל: האם זה הקריטריון?

יצחק כהן: רציתי לצרף לוועדה הזאת את אביגדור אוחנה, וקיבלנו תשובה משפטית שזה רק עובדי מדינה.

יצחק כהן: זה לא אומר שהוועדה הזאת לא תתייעץ עם כל אותם גופים וגורמים שעד היום התייעצו איתם ותעבוד איתם בשיתוף פעולה.

דוד טל: כמו שאמרתי, אנו נזמן אותם כל ישיבה.

משה גפני: כולם שם עובדי מדינה, אבל בוא ונניח לעניין הזה.

משה גפני: עם כל הכבוד, המדינה לא מתנהלת משפטית, אבל מדינה גם צריכה להתנהל חוץ מההחלטות של משפטנים.

משה גפני: אני סומך על האנשים שנמצאים שם, אבל אני חושב שמן הראוי שהיה צריך לשקול את העניין הזה, מכיון שבסופו של דבר יש את האנשים.

משה גפני: כל הדיון הזה הוא דיון מקצועי, ואני מציע לשקול את העניין הזה.

משה גפני: בכל מקרה, אני מבקש לברך את אלה שעסקו בזה בשמיטה הקודמת, האנשים הנכבדים שנמצאים כאן, שאין מלת ביקורת על ההתנהלות הזאת, בגלל שמדובר על כספים שהם כספים שלא הולכים מדי שנה ובעיות שהיו יכולות להיווצר כתוצאה מהתנהלות של אחת לשבע שנים עם כסף שלפעמים אתה לא יודע איפה הוא מתחיל ואיפה הוא נגמר.

משה גפני: לא היתה מידת ביקורת על ההתנהלות גם מבחינת היושר שבדבר וגם מבחינת להשיג את המטרות לשמן זה היה.

דוד טל: האמיתיות.

משה גפני: בדיוק.

יצחק וקנין: אחד הסעיפים שאינני רואה פה הוא נושא כוללי השמיטה.

דוד טל: הוספנו זאת כרגע.

ירחמיאל גולדין: זה לא היה אף פעם בתקציב משרד החקלאות.

יצחק וקנין: מר גולדין, אתה מדבר על חקלאות.

יצחק וקנין: כל הזמן הסעיפים היו: חקלאות דתות.

יצחק וקנין: אני חייב לציין שבתקציב הדתות היו כוללי שמיטה.

דוד טל: השר ציין את זה, והוספנו זאת.

יצחק כהן: בפגישה עם משרד המשפטים, רפרנט תמיכות, עורך-הדין אמנון דה-הרטוך- - -

דוד טל: אם מדובר באמנון דה-הרטוך, אני מקווה שהוא לא יוריד זאת ל-50 מליון שקל.

אמנון כהן: הוא רק יוסיף.

ראובן ריבלין: אני רוצה לציין שסעיף א' איננו שייך למשרד החקלאות אלא במפורש למשרד ראש הממשלה.

יצחק כהן: הסיכום שלי עם השר, שבכל מקרה חוץ מה-7 מליוני שקלים של הרבנות הראשית, עדיף לרכז במקום אחד.

דוד טל: רבותי, האם יש שאלות נוספות, השגות, הבהרות, שאילתות או הצעות לסדר?

אמנון כהן: אנו מחזקים את ידי השר.

דוד טל: לסיכום הישיבה: מר אלון, כאמור, כעת חיה, בעוד שלושה שבועות, בעזרת ה', אנו נשוב וניפגש כאן, ואתם תכינו את מה שאתם צריכים להכין ואנו נשמע.

דוד טל: לדיון הבא נזמין את הנציגים של כל מיני ארגונים כאלה ואחרים.

דוד טל: אם יש מישהו מכם שמכיר ארגונים אחרים שאיננו מכירים, מנהלת הוועדה פנויה לקבל את השמות והטלפונים.

יצחק כהן: גם הוועדה מזמינה אותם להתייעץ איתם.

דוד טל: אני חושב שהשקיפות יפה בנושא הזה, וכדאי שהם יהיו פה ויאמרו את דברם בכל פורום שצריך.

דוד טל: אני נועל את הישיבה.

דוד טל: אני מודה לכולם.